Xi ħaġa li m'għandux ikun hemm diskussjoni fuqha, bla dubju ta' xejn hija l-qasam tal-enerġija f'pajjiżna. Sa minn qabel l-elezzjoni ġenerali li għaddiet, il-Partit Laburista tkellem b'mod ċar fuq il-viżjoni li kellu dwar kif għandha tiġi ġġenerata l-enerġija f'pajjiżna u fuq kollox dwar il-qalba mill-iktar żejt li jniġġes għall-gass. Għaldaqstant, il-Partit Laburista, issa bħala Gvern, għandu mandat ċar ħafna, bi kważi 36,000 vot, li jara li dan il-proġett jitwettaq. Anzi, għandu l-obbligu lejn il-familji Maltin u Għawdxin li jara li din il-wiegħda tinżamm u titwettaq. Mhux kulħadd huwa sodisfatt li issa se jkollna livell ta' arja aħjar bħalma mhux kulħadd huwa ħerqan biex jara l-power station tal-Marsa magħluqa u ċ-ċumnija ta' Delimara żmantellata. Ċertament, fuq quddiem nett tal-lista ta' dawn il-ftit hemm il-Partit Nazzjonalista u l-Kap li jmexxih. Id-dwejjaq tal-Partit Nazzjonalista dwar dan kollu huwa sintomatiku u tista' tgħid f'kull livell li wieħed jista' jimmaġina. Mill-mexxejja tiegħu, sal-midja u issa anki wħud mill-kunsilliera tiegħu. Qed ngħid dan għaliex dik li kellha tkun seduta normali fil-Kunsill Lokali ta' Birżebbuġa, inbidlet f'farsa b'intervent dirett ukoll tal-midja Nazzjonalista li ħasbet li l-preżenza tagħha b'xi mod se tintimida l-kunsilliera Laburisti fil-qadi ta' dmirijiethom. L-istess kif pruvaw jagħmlu wkoll iż-żewġ kunsilliera Nazzjonalisti f'dan il-lokal li pretendew li jressqu mozzjoni dak il-ħin stess li kienet għaddejja s-seduta u din tiġi diskussa. Dan meta jafu tajjeb x'tgħid il-liġi tal-Kunsilli Lokali dwar materja simili u kif għandha titressaq mozzjoni sabiex tiġi diskussa f'seduta tal-Kunsill. Il-liġi tgħid illi, waqt il-laqgħat, il-Kunsill għandu jimxi fuq l-ordnijiet permanenti li hemm fis-sitt skeda li tinsab f'Att 363. Artiklu speċifiku jgħid ukoll li mal-aġenda għandu jintbagħat kull dokument li jkollu x'jaqsam direttament mal-aġenda, li jinkludu dikjarazzjonijiet jew partikolaritajiet oħra, u kopji ta' dokumenti oħra li jkunu meħtieġa biex juru x-xorta tas-suġġett li jkun inkluż fil-kopja tal-aġenda. Dawn iridu jaslu għand il-kunsilliera mill-inqas ħames ġranet ta' xogħol qabel id-data tas-seduta. Ejja issa naraw il-kontenut. Dawn riedu jitkellmu fuq xi ħaġa li skont huma tolqot mill-qrib lill-familji ta' Birżebbuġa. Irreferew għat-tanker u għamlu l-istess argument li issa ilna nisimgħu minn fomm Simon Busuttil. Tul dawn l-aħħar snin, taħt it-tmexxija ta' Gvern Nazzjonalista, Birżebbuġa kienet milquta minn ħafna proġetti u sa fejn naf jien, l-ebda kunsillier Nazzjonalist qatt ma ressaq mozzjoni biex ma jikbirx il-Port Ħieles, jew biex ma ssirx il-miżbla li ried jitfa' l-Partit Nazzjonalista fin-naħa t'isfel ta' Malta. Bħalma qatt ma rajt mozzjoni ta' xi kunsillier Nazzjonalista biex fi żmien il-Gvern tagħhom, jiġi żarmat l-impjant tal-31 ta' Marzu. Fittixt, imma wkoll ma sibtx li qatt ġiet ippreżentata minn xi kunsillier Nazzjonalista xi tip ta' mozzjoni fuq il-bini tal-power station lura fis-snin. Lanqas ma sibt talba biex tiġi diskussa d-deċiżjoni ta' Gvern Nazzjonalista li jibni power station li taħdem bl-iżjed żejt li jħammeġ u li jniġġes. Fejn kienu dak iż-żmien il-kunsilliera Nazzjonalisti? Imma issa, għax ma jifilħux l-imsaren fl-istonku tagħhom, iridu jiddiskutu xi ħaġa li mhi se ġġib xejn għajr vantaġġi mhux biss għall-poplu ta' Birżebbuġa imma għall-pajjiż kollu. Dan għaliex Gvern Nazzjonalista, ħela 25 sena fil-Gvern bla ma qatt ħaseb jew fassal pjan ta' enerġija għal pajjiżna. Tajjeb wieħed jgħid li minn fuq il-unit tal-ħażna, il-gass jgħaddi f'forma likwida għall-pajpijiet li mbagħad iwassluh fil-power station. F'forma likwida l-gass ma jisplodix, kontra kull tnissil ta' biża ta' Simon Busuttil u sħabu l-kunsilliera. Dan ifisser li hemm iktar sigurtà fil-kwalità tal-enerġija u inqas possibiltajiet ta' qtugħ ta' dawl kif kien jigri fil-passat. Madanakollu, irrid inżid il-punt li l-Gvern ilu x-xhur issa li għamilha ċara illi se jkun qed jippubblika kull rapport li sar jew qed isir dwar is-sigurtà kemm dwar it-tanker kif ukoll il-power station. Tant hu perikoluż it-tanker li nhar il-Ħadd, Simon Busuttil niżżel ġemgħa nies. Għax tant hu responsabbli, li għall-politika partiġġjana lest jieħu n-nies tiegħu, fejn skontu huwa perikoluż, sabiex jiġbor il-fondi. Dik responsabbiltà! Perikoluż jew le Marsaxlokk? Lura għall- midja Nazzjonalista u s-seduta tal-Kunsill. Din kellha kull dritt tkun preżenti għas-seduta tal-Kunsill, imma li tipprova toħloq storja negattiva li ħlief pożittiv ma hemmx fiha jfisser li vera qed jaqbdu ma' kull xagħra li jsibu biex forsi jibqgħu jieħdu n-nifs.